Մամուլի տեղեկացման համաձայն` կառավարության դեկտեմբերի 14-ի նիստի օրակարգում ընդգրկված, սակայն չզեկուցվող հարցերի թվում մի ուշագրավ նախագիծ կա: Դրանով առաջարկվում է դադարեցնել գնման մի պայմանագրի գործողությունը, որով նախատեսվում էին Սյունիքի մարզում Երեւան-Գորիս-Մեղրի-Իրանի սահման միջպետական ավտոմայրուղու՝ Արաքս գետի ափի շուրջ 40 մետր երկարությամբ հատվածի վթարային վիճակի վերացման աշխատանքների նախապատրաստական բոլոր փուլերը: Սակայն վերանորոգման աշխատանքներն այդտեղ անհնարին են դարձել, քանի որ, ըստ կառավարությունում ներկայացված հիմնավորման, վերոնշյալ հատվածը Արաքս գետով սահմանակից է Իրանին, իսկ մեր ափամերձ տարածքները հսկվում են Ռուսաստանի Դաշնության 23/93 սահմանապահ զորամասի կողմից: Փաստորեն` հայ շինարարների աշխատանքը, ինչպես նշված է խնդրո առարկա նախագծի դադարեցումը հիմնավորող դրվագում, խոչընդոտում են ռուս սահմանապահները: